คลังแจกนาโนไฟแนนซ์5ราย
คลังแย้มออกใบอนุญาตนาโนไฟแนนซ์ล็อตแรก 5 ราย บริษัทลูกศรีสวัสดิ์ส่งเอกสารชุดสุดท้าย
5 มี.ค. 2558

คลังแย้มออกใบอนุญาตนาโนไฟแนนซ์ล็อตแรก 5 ราย บริษัทลูกศรีสวัสดิ์ส่งเอกสารชุดสุดท้าย
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังอยู่ระหว่างให้ธนาคารแห่งประเทศไทย (ธปท.) เสนอรายชื่อผู้ประกอบการที่จะจัดตั้งนาโนไฟแนนซ์ ซึ่งได้รับการรายงาน เบื้องต้นผ่านการพิจารณา 5 ราย และอีก 2 ราย รอเอกสารเพิ่มเติม คาดว่า ธปท.จะส่งรายชื่อมาให้คลังอนุมัติในเร็วๆ นี้ ซึ่งเป็นมาตรการหนึ่งที่แก้ปัญหาความยากจนและเป็นการช่วยกระตุ้นเศรษฐกิจ ทำให้มีเงินหมุนเวียนเข้าสู่ระบบเศรษฐกิจมากขึ้น
ก่อนหน้านี้ ธปท.ระบุว่า มีผู้สนใจยื่นขอทั้งสิ้น 7 ราย ได้แก่ 1.บริษัท เงินสดทันใจ 2.บริษัท ไทยเอซ แคปปิตอล 3.บริษัท แมคคาเล 4.บริษัท วัฒนาธนสินทรัพย์ 5.บริษัท ทิฐิวิสุทธิ์  6.บริษัท กรุงไทย ออโต้ลีส และ 7.บริษัท ไอร่าแอนด์ไอฟูล
น.ส.ดวงใจ แก้วบุตตา กรรมการผู้จัดการ บริษัท ศรีสวัสดิ์ พาวเวอร์ 1979  กล่าวว่า บริษัทยื่นขอใบอนุญาตนาโนไฟแนนซ์ ภายใต้ชื่อ บริษัท เงินสดทันใจ  และเมื่อวันศุกร์ที่ 27 ก.พ.ที่ผ่านมา บริษัทเพิ่งไปส่งเอกสารเพิ่มเติมให้แก่ ธปท. ซึ่งต้องการให้บริษัทกำหนดแผนธุรกิจให้ชัดเจนยิ่งขึ้น
"เอกสารชุดนี้น่าจะเป็นครั้งสุดท้าย ธปท.ต้องการให้เรากำหนด การปล่อยสินเชื่อรายย่อยเพื่อประกอบอาชีพให้กับใคร เพราะ สินเชื่อนาโนไฟแนนซ์แม้จะคิดดอกเบี้ยสูงสุดไม่เกิน 36% แต่สำหรับลูกค้าที่มีการผ่อนชำระที่ดี ดอกเบี้ยก็จะลดลงมาได้ เช่น เหลือ 28%" น.ส.ดวงใจ กล่าว